DOICIMÉAD INMHEÁNACH OIBRE DE CHUID AN CHOIMISIÚIN

ACHOIMRE FEIDHMIÚCHÁIN AR AN MEASÚNÚ TIONCHAIR

a ghabhann leis an doiciméad

togra ón gCoimisiún le haghaidh RIALACHÁIN ó Pharlaimint na hEorpa agus ón gComhairle lena mbunaítear ceanglais shonracha rochtana agus coinníollacha gaolmhara is infheidhme maidir le stoic dhomhainfharraige a iascach san Atlantach Thoir Thuaidh agus lena n-aisghairtear Rialachán (CE) Uimh. 2347/2002 ón gComhairle an 16 Nollaig 2002

Réamhrá

Ón mbliain 2002 i leith tá córas sonrach rochtana curtha ar bun ag an Aontas (Rialachán (CE) Uimh. 2347/2002) le haghaidh soithí iascaireachta atá ag gabháil do ghníomhaíochtaí iascaireachta sa domhainfharraige; tá ceithre chuid ann: srian acmhainne, bailiú sonraí, faireachán ar an iarracht iascaireachta agus rialú. Tá an córas rochtana faoi réir athbhreithnithe rialta. Cuireadh tús leis an athbhreithniú in 2007 le Teachtaireacht ón gCoimisiún. Rinneadh an phríomhchéim den chomhairliúchán in 2009 agus in 2010.

Tá an t-ollchóiriú ar an gcóras rochtana bunaithe ar thoimhdí áirithe i ndáil leis an bpróiseas athchóirithe ar an gComhbheartas Iascaigh. Tá togra reachtach chun an córas rochtana a ollchóiriú sceidealaithe don chéad seimeastar de 2011.

An Fhadhb

Is iad cabhlaigh thraidisiúnta chósta (cabhlaigh na Portaingéile, agus na Spáinne) agus mórthrálaeir fhánaíochta (mórthrálaeir na Fraince agus na Spáinne) go príomha a dhéanann gníomhaíochtaí iascaireachta i ndomhainfharraige an Atlantaigh Thoir Thuaidh. Níl ina gcuid gníomhaíochtaí siúd ach 1% de na gabhálacha a thugtar i dtír ón Atlantach Thoir Thuaidh.

Níl sé ach ó 2003 i leith atá gníomhaíochtaí iascaireachta domhainfharraige faoi réir bainistiú mionsonraithe ar dheiseanna iascaireachta (gabháil iomlán incheadaithe, uasiarracht iascaireachta). Roimhe sin, tháinig forbairt neamhrialáilte ar ghníomhaíochtaí iascaireachta den chuid is mó agus bhí gnáthchomharthaí sóirt na faidhbe "ruathar iascaireachta" ann, is é sin ídiú stoc. I gcás an stoic sa domhainfharraige, toisc go bhfuil sé soloite ag an iascaireacht, d'fhéadfaí an stoc a ídiú laistigh de thréimhse ghairid, agus d'fhéadfadh sé nach dtéarnódh an stoc go ceann i bhfad nó nach dtéarnódh sé ar chor ar bith. Táthar nach mór go hiomlán dall ar staid bitheolaíochta na stoc. Ceaptar go bhfuil cuid díobh ídithe; tríd is tríd níl na hiascaigh inbhuanaithe. Tá laghdú ag teacht ar dheiseanna iascaireachta.

Seo thíos achomair ar rangú na bhfadhbanna:

Príomhfhadhbanna:

– na stoic seo a bheith an-sholoite ag an iascaireacht; ní fhéadann roinnt mhaith acu brú iascaireachta a sheasamh ach thar thréimhse fhada, rud nach bhfuil inmharthana ó thaobh na heacnamaíochta de;

– agus iascaireacht á déanamh le tráil ghrinnill scriostar, nó cuirtear i mbaol a scriosta, gnáthóga beantacha nach féidir a gcomhshamhail a athsholáthar (éiceachórais mhuirí sholoite) ar príomhfhoinsí bithéagsúlachta na domhainfharraige iad. Ní fios méid an scriosta atá déanta cheana;

– gabhálacha meánleibhéil go hardleibhéil de speicis domhainfharraige gan iarraidh a bhíonn mar thoradh ar speicis domhainfharraige áirithe a iascach le tráil;

– tá sé rídheacair leibhéal inbhuanaithe de bhrú iascaireachta a chinneadh le comhairle eolaíoch.

Easnaimh an chórais atá ann faoi láthair:

– Tá scóip na gcabhlach i dtrácht rómhór agus ró-dholúbtha (easpa éifeachtachta toisc nach bhfuil an córas fócasaithe a dhóthain);

– Ó tharla gur glacadh an rialacháin nua maidir le rialú[1], tá cuid den chóras iomarcach agus níl an nasc leis na caighdeáin rialúcháin soiléir (easpa comhleanúnachais);

– Is ualach riaracháin an bailiú sonraí leithleach ach is amhlaidh nach mbaineann comhlachtaí comhairleacha eolaíocha mórán úsáide as (easpa éifeachtachta agus easpa comhchuibhis leis an gCreat um Bailiú Sonraí).

Cuspóirí

Cuspóir ginearálta

Is é cuspóir ginearálta an togra a áirithiú go ndéanfar stoic dhomhainfharraige a shaothrú go hinbhuanaithe de réir choincheap na huastáirgeachta inbhuanaithe, agus ar an dóigh sin srian a chur ar an tionchar ar an gcomhshaol a oiread agus is féidir. Fad nach mbeidh an leibhéal cáilíochta is gá bainte amach ag na sonraí arna soláthar ná ag an modh arna úsáid sa chaoi is go bhféadfar bainistíocht atá bunaithe ar an uastáirgeacht inbhuanaithe a dhéanamh, ní mór na hiascaigh a bhainistiú de réir chur chuige an réamhchúraim.

Cuspóirí sonracha

– Comhairle eolaíoch maidir le leibhéil ghabhála réamhchúraim a chomhlíonadh; an fhorbairt a dhéanfar amach anseo ar bhainistíocht atá bunaithe ar an uastáirgeacht inbhuanaithe a éascú i gcás stoc nach leor na sonraí atá ar fáil ina leith faoi láthair;

– An tionchar atá ag gléasanna grinnill ar ghrinneall na farraige a laghdú ionas go laghdófaí an baol go ndéanfaí damáiste d'éiceachórais mhuirí sholoite;

– An leibhéal de ghabhálacha gan iarraidh a laghdú;

– Féachaint chuige go mbaileofar na sonraí ar fad is gá chun comhairle eolaíoch a fheabhsú.

– Béim a chur sna rialacha ar na métiers a dhíríonn ar speicis domhainfharraige agus an sainmhíniú ar métiers a chur in oiriúint do chomhairle eolaíoch agus d'iompraíocht cabhlaigh de réir mar a athraíonn siad;

– Féachaint chuige go mbeidh an córas rochtana ag teacht leis an rialachán maidir le rialú;

– An bailiú sonraí speisialta agus na caighdeáin ghinearálta a chur i gcomhréir a chéile agus féachaint chuige go ndéanfar bearta leantacha.

Roghanna

Measadh cúig rogha maidir leis an tionscnamh a fhorbairt. Ba iad an status quo a choinneáil, gníomhaíochtaí iascaireachta a thoirmeasc sna hiascaigh dhomhainfharraige go léir agus rialáil a dhéanamh le bearta teicniúla na roghanna a cuireadh i leataobh mar gheall ar na míbhuntáistí móra a bhaineann leo. Ba iad an dá rogha a leanas a coinníodh:

Rogha 3 – na gléasanna is díobhálaí don éiceachóras domhainfharraige a thoirmeasc

Tá toirmeasc ar na gléasanna iascaireachta is cúis leis an gcuid is mó d'fhadhbanna éiceolaíochta in iascaigh dhomhainfharraige, is iad sin tráil ghrinnill agus eangacha geolbhaigh[2] . An réiteach teicniúil a d'úsáidfí na gléasanna sin a thoirmeasc sna cabhlaigh a gceadaítear dóibh díriú ar speicis domhainfharraige nó toirmeasc a chur ar na gléasanna sin a úsáid in uiscí atá níos doimhne ná leibhéal áirithe. Rachfaí i ngleic leis na fadhbanna eile a bhaineann le hiascaigh dhomhainfharraige agus leis an gcóras rochtana trí na rialacha atá ann faoi láthair a oiriúnú: gan deiseanna iascaireachta a shocrú ar leibhéal níos airde ná leibhéal na comhairle réamhchúraim; tástáil ar rialacha atá bunaithe ar an uastáirgeacht inbhuanaithe a cheadú; na caighdeáin um bailiú sonraí le haghaidh iascach domhainfharraige a shonrú ar cuid iad den Chreat um Bailiú Sonraí atá ann faoi láthair agus cead a thabhairt don Choimisiún an t‑iascach a dhúnadh mura mbailítear na sonraí; deireadh a chur le tuairisciú ar leith ar an iarracht iascaireachta; dealú a dhéanamh idir foghabháil éisc agus gníomhaíochtaí iascaireachta spriocdhírithe chun críocha bainistithe agus cead a thabhairt don Choimisiún an liosta de speicis ábhartha agus tairseacha gabhála a mhionchoigeartú; deireadh a chur le forálacha iomarcacha rialúcháin agus na caighdeáin rialúcháin feabhsaithe a bhfuil feidhm leo de réir an rialacháin maidir le rialú a shonrú (atá comhionann le pleananna ilbhliantúla a rialú).

Rogha 4 – rochtain a bheith coinníollach ar chaighdeáin bhainistithe idirnáisiúnta ar an mórmhuir a chomhlíonadh

Sa cheathrú rogha d'úsáidfí caighdeáin bhainistithe de chuid na Náisiún Aontaithe agus na hEagraíochta Bia agus Talmhaíochta i dtaca le hiascach a dhéanamh ar ghrinneall na mórmhara. Ar na príomheilimintí nua bheadh: measúnuithe tionchair a dhéanamh sula gceadófaí iascaireacht ghrinnill; na héiceachórais mhuirí atá soloite nó na héiceachórais is dealraitheach a bheith soloite a aithint; prótacail i gcás teagmhálacha le héiceachórais mhuirí sholoite a bhunú. Chun ábhar muirí aischurtha a laghdú (ceist nach gcuimsíonn na caighdeáin sin) chuirfeadh an rogha seo d'iallach ar na soithí a gcuid ábhar muirí aischurtha a laghdú go mór nó tús a chur le córas éigeantach um bainistiú na hiarrachta ar leibhéal réigiúnach faoinar gá na gabhálacha go léir a choinneáil ar bord. Rachfaí i ngleic leis na fadhbanna eile ar na bealaí céanna a bhfuil cur síos orthu i rogha 3.

Measúnú tionchair ar na roghanna a coinníodh

Rinneadh comparáid idir torthaí an dá rogha a coinníodh ó thaobh chuspóirí beartais an Rialacháin, éifeachtúlachta agus comhchuibhis:

Torthaí

Maidir leis na cuspóirí sonracha a), d), e), g) agus h), cuirtear an réiteach céanna ar fáil sna roghanna agus meastar gur comhionann iad dá bhrí sin:

a) (Comhairle eolaíoch maidir le leibhéil ghabhála réamhchúraim a chomhlíonadh; an fhorbairt a dhéanfar amach anseo ar bhainistíocht bunaithe ar an uastáirgeacht inbhuanaithe a éascú i ndáil le stoic nach leor na sonraí atá ar fáil ina leith faoi láthair): Trí rialáil a dhéanamh sa phróiseas comhchinnteoireacht nach bhféadfaidh cinntí atréimhseacha maidir le deiseanna iascaireachta a dháileadh dul thar an leibhéal atá molta ag lucht eolaíochta mar leibhéal réamhchúraim gabhálacha nó iarrachta iascaireachta, áiritheofar go gcomhlíonfar an chomhairle eolaíoch maidir le bainistiú réamhchúraim. Ó tharla nach bhfuil feidhm ag an riail ach maidir leis an gcreat réamhchúraim, fágann sé sin go bhféadfaí rialacha saothrúcháin a fhorbairt ar bhonn eolaíoch atá bunaithe ar an uastáirgeacht inbhuanaithe amach anseo agus leanúint de na rialacha saothrúcháin sin i gcinntí atréimhseacha maidir le deiseanna iascaireachta a dháileadh.

d) + h) (Féachaint chuige go mbaileofar na sonraí ar fad is gá chun comhairle eolaíoch a fheabhsú; an bailiú sonraí speisialta a chur i gcomhréir leis na caighdeáin ghinearálta agus a áirithiú go ndéanfar bearta leantacha): Dá leathnófaí na ceanglais ghinearálta um bailiú sonraí d'fhonn doimhneacht iascaireachta, suíomh éiceachóras muirí soloite agus iontrálacha sa logleabhar dol ar dhol a chumhdach, bhaileofaí na sonraí breise a mheasann eolaithe is gá sa métier domhainfharraige. Tríd an mbailiú sonraí sin a nascadh le cleachtaí atréimhseacha um fhógairt (suíomh éiceachóras muirí soloite, tuairiscí sa logleabhar leictreonach), féadfar deimhin a dhéanamh de nach mbeidh san ualach riaracháin a leanann as na gníomhaíochtaí iascaireachta ach an t‑ualach is éadroime is féidir. Tríd an mbailiú sonraí maidir leis an métier domhainfharraige a ionchorprú i gcaighdeáin an bhailithe sonraí ghinearálta, áiritheofar go bhfreagróidh na sonraí arna mbailiú do na ceanglais atréimhseacha maidir le bailíocht staidrimh agus go bhféadfar sonraí na mBallstát uile a chur i gcomparáid. Is gá métiers domhainfharraige a shampláil de réir sainmhíniú sonrach ar métier mar, ina éagmais bheadh na sonraí bitheolaíochta ón iascach tráchtála báite ó am go chéile i métiers a bheadh níos mó agus níos imdhealaithe ná na métiers eile. D'fhéadfaí rialachán athbhreithnithe maidir le bailiú sonraí (2012) a dhéanamh den oibleagáid i gcás ina gcinnfí foráil a dhéanamh maidir le ceanglais shonracha maidir le métiers.

e) (béim a chur sna rialacha ar na "métiers" a dhíríonn ar speicis domhainfharraige agus an sainmhíniú ar "métiers" a chur in oiriúint do chomhairle eolaíoch agus d'iompraíocht cabhlaigh de réir mar a athraíonn siad): Trí métier domhainfharraige a shainiú (10 % de ghabhálacha domhainfharraige sa lá iascaigh) is féidir na húdaruithe speisialta iascaireachta a roinnt ina dhá chatagóir, ceann amháin le haghaidh na soithí a dhíríonn ar speicis domhainfharraige agus ceann eile le haghaidh soithí a bhfuil a ngabhálacha teoranta d'fhoghabhálacha agus dóibh siúd amháin. Bheadh na soithí go léir faoi réir na teorann ar acmhainn soithigh san iascach i gceist agus ar ghabhálacha a thabhairt i dtír i gcalafoirt ainmnithe, ach ní bheadh feidhm ag oibleagáidí agus rialacha eile an chórais rochtana ach maidir le soithí a dhíríonn ar speicis domhainfharraige, rud a fheabhsódh ceann amháin d'easnaimh an chórais atá ann faoi láthair. Thabharfaí cumhacht don Choimisiún an liosta de speicis domhainfharraige agus an sainmhíniú métier a mhodhnú nó a mhionsonrú de réir comhairle eolaíche agus an phatrúin réigiúnaigh iascaireachta sa chaoi go bhféadfaidh an córas a fhorbairt de réir staid fhírinneach na n-iascach agus de réir an eolais eolaíoch is fearr dá bhfuil ar fáil.

g) (Féachaint chuige go mbeidh an córas rochtana ag teacht leis an rialachán maidir le rialú): Tá roinnt forálacha sa rialachán nua maidir le rialú atá cosúil le forálacha an chórais rochtana atá ann faoi láthair. Is féidir ailíniú a dhéanamh ach deireadh a chur leis na forálacha sin. Ina theannta sin, d'fhéadfadh sé go dtreiseodh an córas rochtana ionstraim an rialacháin maidir le rialú i ndáil le hiascach a dhúnadh nuair nach gcomhlíontar forálacha bunriachtanacha den bheart caomhantais, trína shonrú gur gá na hoibleagáidí um bailiú sonraí a mheas freisin mar bhearta bunriachtanacha caomhantais sa chás ar leith a bhaineann le speicis domhainfharraige.

Maidir le héiceachórais mhuirí sholoite a chosaint (cuspóir b), meastar gur éifeachtaí tráil ghrinnill (rogha 3) a thoirmeasc in iascaireacht spriocdhírithe ná caighdeáin maidir le gníomhaíochtaí iascaireachta ar an mórmhuir a chur chun feidhme i ndáil le héiceachórais mhuirí sholoite a chosaint (measúnú tionchair roimh ré, prótacail i gcás teagmhála le héiceachórais mhuirí sholoite, éiceachórais mhuirí sholoite a chuardach). Ní bheadh tráil ghrinnill ar ghrinneall na domhainfharraige a thuilleadh, beag beann ar thorthaí measúnaithe riosca. Tá tionchar ag an gcoincheap "déine a raibh ann roimhe" ar mheasúnú riosca de réir na gcaighdeán idirnáisiúnta, agus thiocfadh fadhbanna cáilíochta dá bharr sin[3].

Maidir le gabhálacha gan iarraidh a laghdú (cuspóir c), meastar gur éifeachtúla rogha 3 freisin. Chuirfeadh rogha 3 toirmeasc ar ghléasanna díobhálacha sna hiascaigh sin go díreach, cé go bhforchuireann rogha 4 coinníollacha síormhéadaitheacha ar úsáid gléasanna grinnill. Dá bhrí sin, fágann rogha 4 go mbeadh níos mó anró i gceist le gléasanna grinnill a úsáid, rud nach bhfuil chomh tarraingteach céanna i dtéarmaí eacnamaíocha, cé go gcuirtear iallach ar na hoibreoirí i rogha 3 trealamh nach bhfuil chomh díobhálach céanna a úsáid. Míbhuntáiste gaolmhar eile a bhaineann le rogha 4 go bhfuil sí ag brath ar chur chun feidhme agus rialú roinnt beart breise go comhuaineach, agus is amhlaidh atá bearta costchiorraithe i ndán do na riaracháin atá freagrach as gníomhaíochtaí iascaireachta a fhorchuirtear i ngeall ar an ngá atá le smacht fioscach. Mar sin, is gá dóibh a n‑iarrachtaí rialúcháin a dhíriú ar iascaigh a bhfuil tábhacht leo ó thaobh na heacnamaíochta de. Meastar gur éifeachtaí rogha 3 freisin, toisc go ndéanann sí foráil maidir le bearta sriantacha ina leith sin in iascaigh ina bhfuil na speicis a mharaítear soloite ag iascaireacht go háirithe. Cuirtear an cur chuige éiceachórais maidir le gníomhaíochtaí iascaireachta a bhainistiú, coincheap atá bailí cheana faoin gComhbheartas Iascaigh atá ann faoi láthair, i ngníomh i gcás iascach atá sna héiceachórais is leochailí. Le rogha 4, tugtar tús áite don aistriú i dtreo leibhéal iarrachta a shocrú ar leibhéal réigiúnach thar spriocanna chun ábhar muirí aischurtha a laghdú, i bhfianaise comhairle eolaíche a dhearbhaíonn go bhfuil buntáiste ag baint le bainistiú iarrachta in iascaigh dhomhainfharraige.

Sa rogha atá níos éifeachtaí, meastar gur éifeachtaí an fhorogha a thugann an toirmeasc isteach trí údaruithe srianta iascaireachta ná an fhorogha a chuirfeadh toirmeasc ar na gléasanna i ndoimhneacht áirithe uisce. Tá trí chúis leis sin: ar dtús, maidir le cur chuige spásúil bheadh sé riachtanach na leibhéil doimhneachta ina mbaintear úsáid as gléasanna a rialú agus níl ionstraim rialúcháin den sórt sin curtha chun feidhme faoi láthair. Ar an dara dul síos, bheadh sé riachtanach na teorainneacha doimhneachta a bhunú de réir comhairle eolaíche maidir le speicis domhainfharraige a bhíonn ann go háitiúil, toisc go n‑áitríonn siad réimsí athraitheacha doimhneachta. Ar an tríú dul síos, tá achar dáileacháin speiceas domhainfharraige ag forluí le hachar dáileacháin speiceas eile ar an gcuid íseal den scairbh ilchríochach; dá bhrí sin chuirfeadh critéar doimhneachta srian ar iascaigh nach mbaineann an beart seo leo. Os a choinne sin dhéanfadh an fhorogha 'údarú iascaireachta' tagairt don chomhdhéanamh gabhála le linn an turais iascaireachta, agus bheadh faisnéis ar an gcomhdhéanamh gabhála níos iontaofa sa todhchaí toisc gur ghá faisnéis sa logleabhar leictreonach a sheoladh.

Éifeachtúlacht

Maidir le héifeachúlacht, tá grádú níos airde ag rogha 3 ná mar atá ag rogha 4. Is é an fáth atá leis sin go ndéanann rogha 3 gléasanna díobhálacha a thoirmeasc go díreach sna hiascaigh sin, ach baineann coinníollacha síormhéadaitheacha le rogha 4 maidir le gléasanna grinnill a úsáid. Dá bhrí sin, fágann rogha 4 go mbeadh níos mó anró i gceist le gléasanna grinnill a úsáid, rud nach bhfuil chomh tarraingteach céanna i dtéarmaí eacnamaíocha, ach cuireann rogha 3 iallach ar na hoibreoirí trealamh nach bhfuil chomh díobhálach céanna a úsáid. Míbhuntáiste gaolmhar eile a bhaineann le rogha 4 go bhfuil sí ag brath ar chur chun feidhme agus rialú roinnt beart breise go comhuaineach, agus is amhlaidh atá bearta costchiorraithe i ndán do na riaracháin atá freagrach as gníomhaíochtaí iascaireachta a fhorchuirtear i ngeall ar an ngá atá le smacht fioscach. Mar sin, is gá dóibh a n-iarrachtaí rialúcháin a dhíriú ar iascaigh a bhfuil tábhacht leo ó thaobh na heacnamaíochta de.

I rogha 3, meastar nach bhfuil an fhorogha ar theorannú spásúil chomh héifeachtúlacht sin toisc go bhfuil iarracht rialúcháin bhreise ag teastáil maidir le doimhneacht iascaireachta, agus is amhlaidh atá strus millteanach ar na riaracháin náisiúnta cheana féin de bhrí go bhfuil siad i mbun an rialacháin nua maidir le rialú a chur chun feidhme.

Comhchuibheas

Maidir le comhchuibheas, cuirtear luach níos mó ar rogha 3 ná rogha 4. Ar thaobh amháin, maidir le gléasanna díobhálacha a thoirmeasc is beartas é sin atá ar bun cheana féin. Táthar ag déanamh forála don toirmeasc ar ábhar muirí a aischur atá le teacht faoin athchóiriú ar an gComhbheartas Iascaigh trí dheireadh a chur de réir a chéile le gléasanna is údar le roinnt mhaith de na speicis is soloite ag iascaireacht a aischur. An cur chuige éiceachórais maidir le gníomhaíochtaí iascaireachta a bhainistiú, coincheap atá bailí cheana faoin gComhbheartas Iascaigh atá ann faoi láthair, chuirfí i ngníomh é le haghaidh iascach atá sna héiceachórais is leochailí. Tá an teorannú beartaithe ar shonraí rialála ar aon dul le cur chuige simpliúcháin an athchóirithe. Is éard a d'fhéadfadh a bheith i gceist le haistriú athchóiriú an Chomhbheartais Iascaigh i dtreo bainistithe réigiúnaí rogha a thabhairt ar aistriú deonach i dtreo an iarracht iascaireachta a bhainistiú ar leibhéal réigiúnach i gcás na ngléasanna sin a gceadófaí leanúint á n-úsáid.

Ar an taobh eile, tá an rogha a thugann caighdeáin isteach maidir le gníomhaíochtaí iascaireachta ar an mórmhuir ag teacht le beartas atá ann faoi láthair a chosnaíonn an cineál céanna speiceas, cé go bhfuil an comhthéacs éagsúil ó thaobh na heacnamaíochta agus cabhlaigh de.[4] Eascraíonn an measúnú diúltach ó dhá bhreithniú: 1) In uiscí an AE, cosnaítear éiceachórais mhuirí sholoite trí shuíomhanna NATURA 2000 a fhorbairt faoin Treoir maidir le Gnáthóga freisin. Tabharfar nós imeachta isteach leis an athchóiriú ar an gComhbheartas Iascaigh chun an méid a bhaineann le gníomhaíochtaí iascaireachta sna bearta caomhantais a chur i ngníomh. Tá an cur chuige seo bunaithe ar liosta dearfach de phobail bhithéagsúlachta a chruthú a chosnófar go díreach agus tá an coincheap idirnáisiúnta bunaithe ar straitéisí maolaithe riosca agus seachanta. Ní hé nach luíonn an dá ghné sin lena chéile ach d'fhéadfadh athobair teacht astu. 2) Níl na ceanglais nua bhreise riaracháin i leith an iascaigh, nach bhféadfaí na torthaí a ráthú, ag teacht leis an gcur chuige simpliúcháin a bhí beartaithe leis an athchóiriú ar an gComhbheartas Iascaigh.

Faireachán agus meastóireacht

Chun faireachán a dhéanamh ar an dul chun cinn, moladh táscairí do na réimsí beartais seo a leanas:

Réimse beartais: || Táscaire dul chun cinn a d'fhéadfadh a bheith ann || Bailiú sonraí/socrú meastóireachta

Deiseanna iascaireachta a shocrú go hinbhuanaithe || Líon na stoc a bhainistítear de réir na comhairle réamhchúraim arna fáil ón CITM/ STECF; Líon na stoc a bhfuil rialacha taiscéalaíocha atá bunaithe ar an uastáirgeacht inbhuanaithe á dtástáil lena n-aghaidh. || Seirbhís an Choimisiúin

Ábhar muirí aischurtha a laghdú || Treochtaí in ábhar mhuirí aischurtha a tharlaíonn de bharr métiers domhainfharraige || Tuarascálacha teicniúla ó STECF atá bunaithe ar shonraí arna mbailiú faoin gcóras rochtana agus faoin gCreat um Bailiú Sonraí.

Éiceachórais mhuirí sholoite a chosaint || Deireadh a chur de réir a chéile le tráil ghrinnill in iascaigh dhomhainfharraige faoi dheireadh na tréimhse idirthréimhsí. Gluaiseann próifíl spásúil trálaer grinnill i dtrácht i dtreo uiscí níos éadoimhne. || Faireachán ar údaruithe iascaireachta na mBallstát, measúnú arna dhéanamh ag na Ballstáit ar phrótacail maidir le rianta éiceachóras muirí soloite agus comhdhéanamh gabhála na soithí i dtrácht.

Déantar bailiú agus clású sonraí a oiriúnú do riachtanais eolaíocha agus a ailíniú leis an mbeartas ginearálta um bailiú sonraí. || Laghdú ar stoic éisc a dtuairiscíonn grúpa oibre CITM ar speicis domhainfharraige nach bhfuil sonraí ar iascaigh tráchtála ar fáil ina leith. || Comhairle CITM

[1] Rialachán (CE) Uimh. 1224/2009.

[2] I bhfianaise na leibhéal ard gabhála gan iarraidh agus iascaireachta caillte a leanann d'éisc a ghabháil san uisce domhain a bhaineann le heangacha geolbhaigh bhí siad siúd faoi réir beart teicniúil idirthréimhseach cheana as ar tháinig sa chleachtas nach ndíríonn na gléasanna sin ar speicis domhainfharraige faoi láthair.

[3] Féach Teachtaireacht COM(2010) 651, lch. 6.

[4] Ní fhéadann ach soithí móra atá dian ar chaipiteal turais mhóra a dhéanamh ar an mórmhuir, ach in uiscí cósta na domhainfharraige amhail uiscí na Portaingéile, tugann méid mór soithí traidisiúnta aghaidh ar ghníomhaíochtaí iascaireachta.